text: বাসের সব আসনে যাত্রী বহাল, বললেন এনায়েত উল্লাহ
  Catagory : জাতীয়, নির্বাচিত সংবাদ, সকল সংবাদ | তারিখ : January, 13, 2022, 9:20 pm
  অনলাইন ডেস্ক: করোনার বিস্তার ঠেকাতে গণপরিবহনে আসন সংখ্যার অর্ধেক যাত্রী নিয়ে গণপরিবহন চলবে সরকারি প্রজ্ঞাপনে বলা হলেও পরিবহন মালিকদের নেতা খন্দকার এনায়েত উল্লাহ বললেন বাসের সব আসনে যাত্রী থাকবে।
  বৃহস্পতিবার সন্ধ্যায় সংবাদ মাধ্যমে পাঠানো এক বিজ্ঞপ্তিতে ঢাকা সড়ক পরিবহন মালিক সমিতির সাধারণ সম্পাদক খন্দকার এনায়েত উল্লাহ দাবি করেছেন, বাসের সব আসনে যাত্রী বহনের বিষয়ে বিআরটিএ তাকে মৌখিকভাবে বলেছে।
  তবে বাসে হ্যান্ডস্যানিটাইজার রাখা, যাত্রী ও পরিবহন শ্রমিকদের মাস্ক নিশ্চিত করা এবং শ্রমিকদের কোভিড-১৯ এর টিকা নেওয়ার সনদ সঙ্গে রাখতে হবে বলে বিজ্ঞপ্তিতে জানান এনায়েত উল্লাহ।
  এছাড়া বাসে কোনোভাবেই দাঁড়িয়ে যাত্রী পরিবহন করা যাবে না বলেও বিজ্ঞপ্তিতে জানিয়েছেন এই পরিবহন নেতা।
  করোনা সংক্রমণ রোধে ১১টি বিধি-নিষেধ দিয়ে গত ১০ জানুয়ারি প্রজ্ঞাপন জারি করে মন্ত্রিপরিষদ বিভাগ। এতে জানানো হয় ১৩ জানুয়ারি থেকে বিধিনিষেধ কার্যকর হবে। তবে পরিবহনের বিধিনিষেধ ১৫ জানুয়ারি থেকে কার্যকর হবে বলে জানিয়েছে বাংলাদেশ সড়ক পরিবহন কর্তৃপক্ষ-বিআরটিএ।